Ox (V mövsüm)
"Ox" teleserialının beşinci mövsümünün premyerası The CW telekanalında 5 oktyabr 2016-cı ildə təqdim edilmiş və 24 may 2017-ci ilə kimi davam etməklə 23 seriyanı ehtiva etmişdir. Mort Veyzinger və Corc Papp tərəfindən yaradılmış, cinayətkarlıqla mübarizə aparan kostyumlu DC Comics qəhrəmanı Yaşıl Oxun macəralarından bəhs edən teleserial digər Ox Kainatı serialları ilə eyni dünyanı paylaşır. Beşinci mövsümün şourannerləri Mark Quqqenhaym və Vendi Merikl olmuşlar. Əsas personaj Oliver Kuinni canlandıran Stiven Amellə yanaşı serialın əsas aktyor heyətinə Con Diql rolu ilə Devid Ramsi, Teya Kuinn rolu ilə Uilla Holland, Felisiti Smok rolu ilə Emili Bett Rikards və Kventin Lens rolu ilə Pol Blektorn daxildir. Yeni mövsümdə daha əvvəlki seriyalarda formalaşmış əsas aktyor heyətinə Körtis Holt rolu ilə Exo Kellum və Prometey rolu ilə Coş Segarra qoşulmuşlar. Milyonçu-pleyboy Oliver Kuinn (Stiven Amell) gəmi qəzası nəticəsində Şimali Çin dənizindəki sirli Lian Yu adasına düşüb beş il orda vaxt keçirdikdən sonra vətəri Starlin-sitiyə (sonradan Star-sitiyə dəyişdirilir) qayıdaraq cinayətkarlığa qarşı mübarizəyə başlayır. Beşinci mövsümdə Oliver yeni qisasçılar dəstəsini yetişdirir. Dəstəyə Vəhşi köpək ləqəbli Rene Ramirez (Rik Qonzales), Cənab Terrifik ləqəbli Körtis Holt, Artemida ləqəbli Evelin Şarp (Medison MakLaflin) və Reqmen ləqəbli Rori Reqan (Co Dinikol) daxildir. Oliver yeni mövsümdə həm də yeni Qara bülbül olan polis xəfiyyəsi Dayna Dreykin (Culianna Harkavi) təlimi ilə məşğul olur. Oliver qiasasçılıq və yeni vəzifəsi olan şəhər meri səlahiyyətlərini tənzimləməyə çalışır. Beşinci mövsümdə Oliverin əsas düşməni kimi onun keçmişi ilə əlaqəsi olan təhlükəli cinayətkar Prometey təqdim edilir. Oliver eyni zamanda Dünya-2-dən Lorelin bənzəri olan cani Qara sirena (Keti Kessidi) ilə mübarizə aparmalı olur. Fleşbeklərdə Oliverin ölmüş hesab edildiyi beş il ərzində Rusiyanın cinayətkar dəstələrindən olan Bratvaya qoşularaq cani Konstantin Kovarla (Dolf Landqrin) əlaqə yaratması göstərilir. Burada o, Taliya əl-Qul (Leksa Doiq) ilə tanış olur və məşq etdirilir. 11 mart 2016-cı ildə serial beşinci mövsüm üçün yenilənmiş və 5 iyul 2016-cı ildə Vankuver, Britaniya Kolumbiyası, Kanada ərazisində yeni mövsümün çəkilişlərinə başlanılmışdır. 2017-ci ilin aprelində mövsümün çəkilişləri tamamilə bitirilmişdir. Beşinci mövsüm tənqidçilər tərəfindən müsbət qarşılanmışdır. Bu mövsümdə Ox Kainatı üçün ənənəvi olan üçüncü krossover hadisəsi baş tutmuşdur. Hadisədə Ox Kainatının “Fleş”, “Sabahın əfsanələri” və “Supergörl” serialları da iştirak etmişlər. Beşinci mövsüm 18 sentyabr 2017-ci ildə DVD və Blu-ray formatlarında satışa çıxarılmışdır. 8 yanvar 2017-ci ildə serialın altıncı mövsüm üçün uzadıldığı elan edilmişdir.